LT Europos Sąjungos oficialusis leidinys C 131/1

KOMISIJOS NUOMONĖ

2008 m. gegužės 27 d.

pateikta, taikant Europos Parlamento ir Tarybos direktyvos 98/37/EB 7 straipsnį, dėl draudžiamosios priemonės, kurią Suomija nustatė miškų ūkio mašinai HARVERI MD-2007-144

(Tekstas svarbus EEE)

(2008/C 131/01)

1. Suomijos valdžios institucijų pranešimas

Direktyvos 98/37/EB dėl valstybių narių įstatymų, susijusių su mašinomis, suderinimo 2 straipsnio 1 dalyje nurodyta, kad valstybės narės turi imtis visų tinkamų priemonių, kad užtikrintų, jog mašinos arba saugos įranga, kurioms taikoma ši direktyva, būtų tiekiamos rinkai ir pradedamos naudoti tik tada, kai nekelia pavojaus žmonių saugai ir sveikatai, naminiams gyvūnams ir turtui, yra tinkamai instaliuotos ir prižiūrimos bei naudojamos pagal paskirtį.

Direktyvos 7 straipsnio 1 dalyje nurodyta, kad valstybei narei įsitikinus, jog CE ženklą turinčios ir pagal paskirtį naudojamos mašinos gali sukelti pavojų žmonių saugai ir, tam tikrais atvejais, naminiams gyvūnams arba turtui, ji imasi visų tinkamų priemonių, kad tokios mašinos būtų pašalintos iš rinkos, kad būtų uždrausta tiekti jas rinkai, pradėti naudoti arba būtų ribojamas jų judėjimas. Valstybė narė nedelsdama informuoja Komisiją apie tokias priemones ir savo sprendimą pagrindžia.

2007 m. lapkričio 5 d. Suomijos valdžios institucijos pranešė Europos Komisijai apie priemonę, kuria draudžiama tiekti rinkai miškų ūkio mašiną HARVERI, kurią gamina Oy RCM Harvester Ltd, Aakkulantie 46, FI-36220 Kangasala.

Pagal direktyvos 7 straipsnio 2 dalį Komisija, pasikonsultavusi su susijusiomis šalimis, turi pranešti, ar laiko tokią priemonę pagrįsta. Jei nustatoma, kad priemonė pagrįsta, Komisija apie tai praneša valstybėms narėms, kad jos galėtų imtis visų tinkamų priemonių dėl susijusios mašinos ir taip įgyvendinti prievoles, kurias jos turi pagal 2 straipsnio 1 dalį.

2. Suomijos valdžios institucijų nurodytos priežastys

Miškų ūkio mašina HARVERI, kuriai taikoma Suomijos valdžios institucijų nustatyta priemonė, yra nedidelė mašina, skirta miško retinimo darbams. Mašina turi savaeigę universalią važiuoklę su priekyje įtaisyta šarnyrine svirtimi, prie kurios pritaisytas pjovimo įrenginys. Mašinos funkcijos – kirsti medžius, genėti šakas, pjaustyti į rąstus medžio kamieną, krauti rąstus į važiuoklės viršuje įtaisytą laikiklį, vežti rąstus ir iškrauti juos ant žemės paverčiant laikiklį į vieną pusę. Visas mašinos funkcijas nuotoline radijo valdymo sistema kontroliuoja atokiau esantis operatorius.

Suomijos valdžios institucijų nurodyta draudžiamosios priemonės priežastis yra mašinos neatitiktis šiems Direktyvos 98/37/EB I priede nustatytiems esminiams sveikatos ir saugos reikalavimams:

1.1.2. Saugos integravimo principai

Gamintojas nepateikė įrodymų, kad projektuodamas ir gamindamas mašiną laikėsi (nustatyta eilės tvarka) saugos integravimo principų.

1.3.1. Stabilumas

Nepakanka priemonių užtikrinti, kad operatoriui negrėstų pavojus būti prispaustam, jei nelygiais arba nuolaidžiais paviršiais judanti mašina apsiverstų.

1.3.2. ir 3.4.2. Suirimo rizika dirbant ir 1.3.3. Rizika dėl krintančių arba išmetamų daiktų

Taikoma per mažai konstrukcijos priemonių, siekiant apsaugoti operatorių nuo krintančių medžių ir išmetamų objektų, pvz., grandininio pjūklo dalių (jeigu naudojant suirtų), keliamo pavojaus.

3.2.1. Vairavimo vieta

Nepakanka priemonių užtikrinti, kad operatorius, siekdamas geresnio matomumo, mašinos valdyti negalėtų iš gamintojo instrukcijoje nenustatytų vietų.

3. Gamintojo pastabos

2007 m. lapkričio 26 d. Komisija raštu kreipėsi į gamintoją prašydama pateikti savo pastabas dėl Suomijos valdžios institucijų nustatytos priemonės.

Gamintojas atsakė 2007 m. gruodžio 14 d. raštu, kartu pateikdamas rašytinį reikalavimą ir dviejų pareiškimų kopijas, pridėtas prie apeliacijos Suomijos aukščiausiajam administraciniam teismui dėl draudžiamosios priemonės. 2008 m. sausio 29 d. surengtas gamintojo ir Komisijos tarnybų atstovų susitikimas.

Gamintojas nurodė projektuodamas ir gamindamas mašiną tinkamai taikęs direktyvos I priedo 1.1.2 skirsnyje nustatytus saugos integravimo principus.

Dėl mašinos stabilumo gamintojas nurodė, kad joje įrengta pakabos sistema, leidžianti važiuoklei išlikti vienoje padėtyje dirbant ant nelygaus paviršiaus, o didžiausias konstrukcinis mašinos judėjimo greitis yra 3,7 km/h.

Dėl išmetamų daiktų ir suirimo dirbant pavojaus gamintojas nurodė, kad nuo jo apsaugo pjovimo įrenginį gaubiantis apsauginis korpusas. Miškų ūkio mašinos HARVERI pjovimo įrenginys ir jo apsauginis korpusas sudaro mazgą, kuris yra lygiai toks pat, kaip kitų rūšių miškų ūkio mašinose montuojami mazgai, kurie, remiantis praktine patirtimi, yra saugūs ir patikimi.

Dėl vairavimo vietos gamintojas nurodė, kad instrukcijoje pateikti tikslūs saugaus mašinos naudojimo nurodymai ir kad būtinas operatoriaus mokymas.

Gamintojas pranešė Komisijai, kad kuriamas naujas miškų ūkio mašinos modelis su įrenginiu, neleidžiančiu naudoti mašinos, jei nuotoliniai valdikliai yra arčiau važiuoklės, nei nustatytas atstumas. Gamintojas taip pat nurodė neturėjęs galimybės pasinaudoti šiam tikslui pasiekti reikalingomis techninėmis priemonėmis, kai projektavo ir rinkai tiekė pirmąjį miškų ūkio mašinos HARVERI modelį.

4. Komisijos pastabos

Atsižvelgdama į Suomijos valdžios institucijų nurodytus neatitikimus, Komisija pateikia tokias pastabas:

1.1.2. Saugos integravimo principai

Direktyvos 98/37/EB I priedo 1.1.2 skirsnio a punkte nurodyta, kad taikomomis priemonėmis mašinos gamintojas siekia pašalinti bet kokį nelaimingų atsitikimų pavojų per visą numatytą mašinos naudojimo laiką, net tada, kai nelaimingo atsitikimo pavojus kyla dėl neįprastų aplinkybių, kurias galima numatyti iš anksto. To paties skirsnio b punkte nurodyta, kad pavojaus mažinimo priemonės ir apsaugos priemonės yra svarbesnės, palyginti su informacija vartotojams apie liekamąjį pavojų ir mokymo reikalavimus. To paties skirsnio c punkte reikalaujama, kad gamintojas, projektuodamas bei gamindamas mašinas ir rengdamas jų instrukcijas, privalo numatyti, kad mašinos bus naudojamos ne tik įprastomis sąlygomis, bet ir tokiomis, kurias pagrįstai galima numatyti. Mašina turi būti suprojektuota taip, kad nebūtų galima jos naudoti neįprastomis sąlygomis, jeigu toks naudojimas gali būti pavojingas.

Komisijos nuomone, atitiktis šiems reikalavimams turi būti vertinama atsižvelgiant į priemones, kurių imtasi siekiant įvykdyti toliau nurodytus esminius sveikatos ir saugos reikalavimus.

1.3.1. Stabilumas

I priedo 1.3.1 skirsnyje reikalaujama, kad mašinos, jų sudedamosios dalys ir detalės būtų projektuojamos ir gaminamos taip, kad numatytomis darbo su jomis sąlygomis (jei būtina, atsižvelgiama ir į klimato sąlygas) būtų pakankamai stabilios, negalėtų apvirsti, nukristi ar netikėtai pajudėti.

Šiuo požiūriu Komisija pastebi, kad miškų ūkio mašinos HARVERI važiuoklė ir pakabos sistema suprojektuotos taip, kad būtų išlaikytas mašinos stabilumas važiuojant ir dirbant ant nelygaus paviršiaus. Komisijos nuomone, Suomijos valdžios institucijos neįrodė, kad miškų ūkio mašina HARVERI neatitinka šio reikalavimo. Tačiau, nepaisant gamintojo taikomų priemonių, tebėra pavojus, kad mašina gali pakrypti arba apsiversti dirbant ant didelių nuolydžių.

1.3.2. ir 3.4.2. Suirimo rizika dirbant

I priedo 1.3.2 skirsnyje, skirtame suirimo rizikai dirbant, reikalaujama, kad įvairios mašinų dalys ir jų jungtys, veikdamos gamintojo numatytomis sąlygomis, turi pajėgti išlaikyti jas veikiančius įtempius. Kai, nepaisant taikytų priemonių, lūžimo arba suirimo pavojus išlieka, judamosios dalys turi būti išdėstytos ir įtaisytos taip, kad suirusios ar atitrūkusios jos neišsibarstytų. I priedo 3.4.2 skirsnyje, skirtame mobiliųjų mašinų lūžimo rizikai dirbant, reikalaujama, kad dideliu greičiu sukamos mašinų dalys, kurios, nepaisant taikytų priemonių, gali lūžti ar suirti, turi būti įrengtos ir apsaugotos taip, kad jų skeveldros būtų sulaikytos arba, jeigu to padaryti neįmanoma, nelėktų vairuotojo ir (arba) operatoriaus darbo vietų link.

Šiuo požiūriu Komisija pastebi, kad, siekiant apsaugoti nuo pavojaus, kuris kiltų darbo metu suirus grandininiam pjūklui, miškų ūkio mašinos HARVERI pjovimo dalis apsauginis korpusas gaubia tiek, kiek reikia atsižvelgiant į mašinos paskirtį. Komisijos nuomone, Suomijos valdžios institucijos neįrodė, kad mašina neatitinka šių reikalavimų. Tačiau, nepaisant gamintojo taikomų priemonių, tebėra suirimo darbo metu pavojus.

1.3.3. Rizika dėl krintančių arba išmetamų daiktų ir 3.2.1. Vairavimo vieta

I priedo 1.3.3 skirsnyje reikalaujama, kad būtų imtasi atsargumo priemonių siekiant apsaugoti nuo krintančių ar išmetamų daiktų (pvz., apdirbamų ruošinių, įrankių, nuopjovų drožlių, nuolaužų, atliekų ir kt.) keliamo pavojaus. I priedo 3.2.1 skirsnyje konkrečiai reikalaujama, kad matomumas iš vairavimo vietos būtų toks, jog vairuotojas galėtų visiškai užtikrinti savo ir kitų susijusių asmenų saugą bei valdyti mašinas ir jų įrenginius numatytomis jų naudojimo sąlygomis.

Šiuo požiūriu Komisija pastebi, kad veikiant miškų ūkio mašinai HARVERI yra išmetamų daiktų (suirus grandininiam pjūklui) keliamas pavojus, nes pjovimo dalių negalima visiškai uždengti. Gamintojo instrukcijose nurodyta, kad grandininio pjūklo greitis pjovimo metu yra 35 m/s ir didesnis, jei pjūklas neliečia medienos, o kinetinė grandinės dalies energija suirimo metu yra tokia didelė, kad prilygsta pistoletu paleistos kulkos energijai. Instrukcijose nurodyta, kad darbo zonoje, esančioje 60° kampu į bet kurią pusę nuo pjovimo dalių vidurio linijos, gresia mirtino sužalojimo pavojus.

Komisija pastebi, kad taip pat esama krintančių daiktų keliamo pavojaus. Gamintojo instrukcijose nurodyta, kad kertant medžius kyla pavojus, jog medis dėl savo svorio, pasvirimo kampo arba veikiamas vėjo, sniego arba kitų medžių, dėl vienos iš mašinos sudedamųjų dalių gedimo arba dėl operatoriaus klaidos gali virsti nenumatyta kryptimi. Komisija pastebi, kad operatoriui taip pat gresia pavojus būti užkliudytam krintančių rąstų, visų pirma, kai jie iškraunami ant žemės paverčiant ant važiuoklės esantį laikiklį.

Komisija taip pat pastebi, kad operatoriui gresia pavojus būti prispaustam, jei mašina pasvirtų arba apsiverstų dirbant ant didelių nuolydžių.

Gamintojo instrukcijose nurodyta, kad operatorius, naudodamas nuotolinius valdiklius, turi stovėti saugiu atstumu nuo važiavimo zonos. Važiavimo zona yra 2 metrai nuo mašinos galinės dalies ir maždaug 4 metrai nuo mašinos šono. Be to, instrukcijose operatorius įspėjamas niekada nestovėti darbo zonoje priešais mašiną arba grandinės pjovimo linijoje, kai kertami medžiai arba pjaunami rąstai.

Komisijos nuomone, galima pagrįstai tikėtis, kad, nepaisydamas šių nurodymų ir įspėjimų būti saugiu atstumu nuo važiavimo zonos, operatorius gali stovėti nesaugioje vietoje siekdamas geriau matyti pjovimo dalis, kai kerta medžius ar pjauna rąstus, arba mašinos judėjimo trajektoriją. Šiuo požiūriu Komisija pastebi, kad reklaminėje miškų ūkio mašinos HARVERI brošiūroje, kurią nurodė Suomijos valdžios institucijos, yra trys mašinos nuotraukos, kuriose operatorius stovi arti prie mašinos, nesilaikydamas instrukcijose nurodyto saugaus atstumo. Komisija pastebi, kad miškų ūkio mašina HARVERI nesuprojektuota ir nepagaminta taip, kad tokio neteisingo naudojimo būtų galima išvengti, kaip reikalaujama I priedo 1.1.2 skirsnio c punkte, nes nuotolinius valdiklius galima naudoti esant bet kurioje vietoje prie mašinos.

Komisija primena, kad pagal I priedo 2 įžanginę pastabą gali būti neįmanoma, atsižvelgiant į technikos pažangą, pasiekti tikslų, kurių siekiama direktyvoje nustatytais esminiais sveikatos ir saugos reikalavimais. Šiuo atveju mašina turi būti suprojektuota ir pagaminta taip, kad, kiek įmanoma, atitiktų tuos tikslus.

Komisija pastebi, kad miškų ūkio mašinoms taikomame darniajame standarte EN 14861:2004 reikalaujama, jog tokiose mašinose būtų kabina, apsaugos nuo krintančių daiktų konstrukcija, apsaugos nuo apsivertimo konstrukcija ir operatoriaus apsaugos nuo pasvirimo, apsivertimo arba krintančių ar išmestų daiktų apsaugos konstrukcija. Nors šis standartas buvo priimtas po to, kai miškų ūkio mašina HARVERI jau buvo suprojektuota ir pirmą kartą pateikta rinkai, nors jo taikymas yra neprivalomas ir jame nėra nuotoliniu būdu valdomoms mašinoms skirtų techninių reikalavimų, Komisija mano, kad juo remiantis galima spręsti apie technikos pažangą, į kurią turi atsižvelgti miškų ūkio mašinų gamintojai, ir kad alternatyviais sprendimais, kuriais siekiama įvykdyti I priede nustatytus esminius sveikatos ir saugos reikalavimus, turėtų būti teikiama bent tokio lygio apsauga, kuri nustatyta minėtame darniajame standarte.

Be to, Komisija pastebi, kad nors techninių priemonių, neleidžiančių naudoti nuotolinių valdiklių esant nesaugioje vietoje, nebuvo galima taikyti tada, kai miškų ūkio mašina HARVERI buvo suprojektuota ir pateikta rinkai pirmą kartą, vėliau gamintojas turi atsižvelgti į technikos pažangą ir rinkai tiekti patobulintas mašinas, siekdamas esminiuose sveikatos ir saugos reikalavimuose nurodytų tikslų.

5. Komisijos nuomonė

Atsižvelgdama į turimus dokumentus ir susijusių šalių pastabas, Komisija mano, kad Suomijos valdžios institucijos nustatė, jog miškų ūkio mašina HARVERI neatitinka Direktyvos 98/37/EB I priede nustatytų 1.3.3 ir 3.2.1 esminių sveikatos ir saugos reikalavimų, siejamų su 2 įžangine pastaba, bei 1.1.2 esminio sveikatos ir saugos reikalavimo, ir kad dėl to operatoriui kyla pavojus rimtai arba net mirtinai susižaloti.

Todėl, atlikusi reikiamą procedūrą, Komisija laikosi nuomonės, kad Suomijos valdžios institucijų taikoma priemonė yra pagrįsta.